[{"text_idx": "#000000", "text": "BRICS antau\u0306 nelonge okazigis sian c\u0302i-jaran pintkunvenon en Johanesburgo, Sud-Afriko, kiam estis anoncita ekspansio de la grupo per bonvenigo al ses novaj membrolandoj: Saud-Arabio, Irano, Etiopio, Egiptio, Argentino kaj Unuig\u0302intaj Arabaj Emirlandoj. Per tiu ekspansio, BRICS sin montras malferma kaj inkluziviga, kun la deziro plivastigi internacian kunlaboron inter disvolvig\u0302antaj landoj."}, {"text_idx": "#000001", "text": "Kaptinte la gravecon de tiu historia momento, la 1-an de septembro, la Centro por C\u0302inio kaj Tutmondig\u0302o (CC\u0302T) arang\u0302is la dialogon BRICS 2023: Atingoj, Oportunoj kaj Esperoj en S\u0302ang\u0302ig\u0302anta Monda Ordo, por pridiskuti la fruktojn de la pintkunveno kaj la perspektivojn por BRICS en la estonteco. La dialogo estis rete elsendita al tuta mondo per la oficialaj kanaloj de CC\u0302T."}, {"text_idx": "#000002", "text": "Prof-ro Wang Huiyao, prezidanto de CC\u0302T, en sia parolo rimarkis, ke BRICS donis novan signifon al tutmondig\u0302o, igante g\u0302in inkluziviga. Estas multe da espero kaj optimismo pri BRICS, c\u0302u pro g\u0302ia kapablo antau\u0306enigi novan internacian ordon pli egalecan, justan kaj inkluzivigan, c\u0302u pro la antau\u0306vido, ke g\u0302i akcelos praktikajn kunlaborojn en pluraj kampoj."}, {"text_idx": "#000003", "text": "La c\u0302efpreleganto, Anil Sookhal, sud-afrika speciala ambasadoro por BRICS kaj Azio, substrekis, ke de pluraj jardekoj sudaj landoj plendas kontrau\u0306 potenca malekvilibro en internaciaj rilatoj, kaj BRICS naskig\u0302is el la bezono reformi la internacian ordon por ke g\u0302i estu bazita sur pli egaleca kaj justa, kaj bazita sur plurflankismo. La ambasadoro ankau\u0306 rimarkis, ke la pandemio de KOVIM-19, anstatau\u0306 stimuli internacian solidarecon, profundigis la diferencojn inter Nordo kaj Sudo, kun la ric\u0302aj nordaj landoj alprenantaj por si la kuracajn rimedojn kaj vakcinojn. Tio c\u0302agrenis sudajn landojn, kiuj ne volas esti superregataj de Nordo. Sudo klopodas por konstrui plurflankan financan ordon kaj serc\u0302as alternativon al la unuflankismo de nuna financa sistemo bazita sur usona dolaro. Fakte, la klopodo de BRICS por maldolarigi mondan ekonomion ne estas io nova, delonge tiuj landoj antau\u0306enigas komercon per siaj lokaj monunuoj, la nura novaj\u0302o estas, ke post la sankciumoj kontrau\u0306 Rusio, sendependig\u0302i de dolaro evidentig\u0302is urg\u0302a neceso de sudaj landoj por protekti siajn proprajn ekonomiojn."}, {"text_idx": "#000004", "text": "Reprezentantoj el la nunaj kvin membrolandoj de BRICS komentis la paroladon de ambasadoro Sookhal kaj ankau\u0306 aldonis siajn vidpunktojn. Prof-ro Jiang Shixue el C\u0302ina Akademio pri Sociaj Sciencoj klarigis pri la diferencoj inter BRICS-partnereco kaj duflankaj partnerecoj inter membrolandoj de BRICS. Li antau\u0306vidis, ke BRICS havos pli lau\u0306tan voc\u0302on en internaciaj forumoj kaj esprimis subtenon al la kresko de la grupo: \"ju pli da fingroj, des pli pova\"."}, {"text_idx": "#000005", "text": "Sudheen Kulkami, verkisto kaj aktivulo el Barato, substrekis la gravecon de reformo en UN-sistemo, aparte en g\u0302ia Sekureca Konsilio. Li vidas la rezulton de BRICS-pintkunveno kiel mesag\u0302o al Okcidento: sudaj landoj deziras s\u0302ang\u0302on en interkonsento kun g\u0302i; se g\u0302i ne volas, la s\u0302ang\u0302o okazos sen g\u0302ia partopreno."}, {"text_idx": "#000006", "text": "Xu Qinduo, profesoro de Renmin-Universitato de C\u0302inio kaj prezentisto de televidprogramo en CGTN, fokusig\u0302is pri la demando: kial tiom da landoj volas alig\u0302i al BRICS? Unuflanke, tio spegulas la c\u0302agrenon de Sudo pri la agoj de Okcidento, aliflanke, membreco en BRICS alportas al tiuj landoj pli bonajn oportunojn pri disvolvig\u0302o."}, {"text_idx": "#000007", "text": "La rusa ekonomikisto Andrey Filippov parolis pri la rolo kiun BRICS povas havi en la sciencteknika kampo, substrekante, ke teknologio devas doni profiton al la popolo, ne nur al negocoj. Li opinias, ke BRICS povas disvolvi gravajn kunlaborojn pri teknologio kaj kundisvolvi teknikojn por konstruado de sag\u0302aj urboj."}, {"text_idx": "#000008", "text": "Tai\u0301s Bahia, fondinto de XianZai, eduk-teknologia firmao fokusita pri c\u0302in-brazilaj rilatoj, parolis pri la graveco de edukado en kreado de oportunoj por ke homoj havu bonan kaj prosperan vivon. S\u0302i substrekis la gravecon plifortigi kunlaborojn inter naciaj institucioj de BRICS-landoj kaj antau\u0306enigi seksegalecon kaj plurflankismon pere de edukado."}, {"text_idx": "#000009", "text": "Sekve la j\u0302urnalistoj Abhishek Bhaya de CGTN kaj Rafael Henrique Zerbetto de El Popola C\u0302inio faris la finajn komentojn kaj demandojn. Abhishek rimarkis, ke la antikva propono estigi komunan monunuon de BRICS ne estis traktita en la pintkunveno kaj demandis, c\u0302u tio estas realigebla. Li ankau\u0306 demandis, c\u0302u eblos teni BRICS politike kaj ekonomie koheran grupon en fora estonteco."}, {"text_idx": "#000010", "text": "Rafael komentis, ke la bonvenigo de Irano, lando sub usonaj sankciumoj, en BRICS alportas tiun mesag\u0302on, ke al sudaj landoj ne plac\u0302as unuflankaj sankciumoj, c\u0302ar ni nenion profitas de ili, niaj landoj havas proprajn celojn kaj interesojn, kiuj ne nepre koincidas kun tiuj de Usono. Pri maldolarigo de monda ekonomio, li substrekis, ke du arabaj landoj, Saud-Arabio kaj Unuig\u0302intaj Arabaj Emirlandoj, alig\u0302is al BRICS. La uzo de dolaro por eksportado de nafto el arabaj landoj al Okcidento estas la bazo de la tiel nomita petrodolara sistemo, kio firmigis usonan dolaron kiel \"internacian\" monunuon."}, {"text_idx": "#000011", "text": "Por Sudheen estas klare, ke BRICS ne plu interesig\u0302as pri komuna monunuo, sed pri sendependig\u0302o el dolaro kaj uzo de propraj naciaj monunuoj en internacia komerco. Krom maldolarigon, monda ekonomio ankau\u0306 spertos malnaftigon rezulte de la popularig\u0302o de renovigeblaj energifontoj. Xu Qinduo aldonis, ke BRICS entenas la c\u0302efajn produktantojn kaj konsumantojn de energio en la mondo, sekve la petrodolara sistemo ne plu havos lokon en la mondo. La maldolarigo de monda ekonomio, tamen, estas malrapida procezo. Tai\u0301s faris la finan rimarkon, substrekante, ke la klopodo de BRICS por maldolarigo ne devas esti rigardata kiel ago kontrau\u0306 Usono, sed kiel ago favora al la propraj interesoj de sudaj landoj."}]